Dau film Indonesia bi bêbaês kêrno kwalitas filmnê coa alêak kuni film-film luwêa dê tun mutêa spok nak Indonesia. Coa si cuma seru ceritonê bae tapi akting pemainnê sapêi sinematografinê coa mêmain. Awêi film dê cukup baês adeba The Raid. The Raid yo film aksi seni bela diri dê nêa sutradara Gareth Evan ngen bitangnê Iko Uwais. Nak lem film yo cemrito maslah peperang antaro pasukan polisi ngen pasukan bandar narkoba. Film yo kulo bêrasea tmoton adegan-adegan dê cukup bahayo ngen kten awêi nyatonê nak lêm aksi tip pran nak film o. Lokasi mênêa film yo mungkin tun coa dau namên, dio nêa nak kota Kebumen Jawai Tengêak.


Mok kuni kêkêdau pengertian kuni tokoh agamo itê nam mok kêsimpulan amên tokoh agamo o adeba tun dê itê mangêp mudêak paok, lêmaunê lêkat, berakhlak, têmuan keahlian nak bidang agamo sapêi têmuan wawasan agamo dê nam itê jêmijai guau nak masyarakat. Habib adeba do tokoh nak agamo Islam. Cao basonê Habib asalnê kuni kato Habb-Yuhibbu tainê kasayangan jano tun dê cênito. Amên cao istilah Habib adeba gen gelar kuni Nêbai Muhammad SAW dê Allah SWT cêmito, tapi coa kutê keturunan Nêbai Muhammad adeba Habib. Gelar Habib o cuma nêlêi ngen tun dê têmuan hubungan ngen nasab anok sêlawêi Nêbai dê têgen Fatimah Az-zahra, dê harus tnotoa silsilahnê supayo silsilah Nêbai coa putus ngut uyo.


Têmi uk ceramah agamo waktau kegiatan maulid nabi do o adeba do kegiatan lêm agamo. Kegiatan yo nade tip taun utuk mingêt bilai laher Nêbai Muhammad SAW, têmi uk ceramah waktau peringatan Maulid Nabi yo adeba wujud kuni syukur kêrno kêlaheran Nebai o bi min keberkahan utuk manusio nak dênio, awêi itê dau bi namên mnurut almanak Islam Maulid Nabi nade tangêa duai bêlas Robiul Awal Tahun gajah. Dau ceramah dê cêmrito riwayat lahernê nêbai Muhammad SAW kêrno jijai tun Islam dia pêting nyên utuk itê namên peristiwa o supayo itê nam têmanêm iman Islam nak atêi tê lêbiak lêm.


Kehidupan adeba proses bêlajêa utuk jijai tun dê baik. Utuk jijai tun baik bi pasêtba perlu waktau, tainê perlu proses ngen cao itê bêlajêa kuni pengalaman awok tê dewek jano kuni pêngalaman tun luyên utuk itê nam jijai pribadi dê baik. Kuni sêgai agamo dau cêrito dê itê nam mok pelajaran awêi mbaco nak  gramedia.com, cêrito tun buto dê dagang kerupuk dê têmuan atêi dê ikhlas. Si o mlayan tun dê gi uai, anok uai o madêak ngen dê dagang kerupuk o amên si coa lok masên tapi si minoi pelek caci, dê jêmuwoa kerupuk buto o madêak amên jêrkai o bi natur Allah SWT, uku cuma usaho amên jêrkai o memang milikku mako coa bakêa tukar. Têmi uk kecek tukang kerupuk buto o anok uai o sadar sudo o si mêlêi caci ngen dê dagang kerupuk o ngen caci lêbiak dau si kulo pêcayo amên Allah SWT têmaruak jêrkai liwêt si.


Bilai rayo Idulfitri adeba bilai rayo umat Islam kutê umat muslim dê ade nak dênio. Bilai rayo Idulfitri yo tando umat muslim kêrno bisudo manêu Puaso sêlamo dêbulên pênuak nak lêm bulên puaso kuni timoa matai bilai sapêi waktau magrib. Bilai rayo Idulfitri ade tainê suci berartai bersih kuni kutê duso ngen kesalêak. Bilai rayo Idulfitri yo adeba bilai kemenangan utuk umat Islam nak lêm têmaên hawa nafsu, milok mênêa dê coa baik mnurut agamo ngen têmaên nyemen. Nak bilai rayo Idulfitri luyên kuni têmukua bajau bêlau kêrno bajau bêlau o hukumnê sunnah dê paling petingnê adeba utuk têmambêak mênêa baik utuk awok, mêlêi maaf ngen harus peker utuk mubêak awok utuk jijai lêbiak baik igai.


Tamêak dau uyo tun dê lok jijai chef makonê dau skulah dê têmawêa keahlian nak bidang yo, kuni skulah menengêak kejuruan sapêi moi tikêt kuliah. Ade lêmo jurusan kuliah dê pas utuk têmikêt kepacok nak bidang kuliner, dê pertamo jurusan tataboga lêbiak pokus mlajêa ca o madê kêkêmuk, pengetahuan dasar kêmuk ngen kutê mlajêa masalah kêkêmuk. Keduai jurusan seni kuliner mlajêa tehnik ngêsok termasuk jano bae bahannê, proses mênêa sapêi nam gêmuno mesin produksi, ketêlau tehnologi pangan lêbiak pa ok ngen mbahas masalah proses, kêmas, mênêa kunyaun am an, ca o magiak nê ngen kandungan gizi nak lêm kêkêmuk, dê kêpat jurusan gizi meneliti kêdau kandungan gizi dê ade nak lêm kêkêmuk ngen dê trahir jurusan baking dê lêbiak mlajêa masalah gmuno alat,tehnik mênêa,sapêi bahan-bahannê.


Uyo tempe cigai si cuma kêmuk tun sadêi-sadêi bae, ngen tamêak maju nê zaman uyo itê mudêak nyên têmau kêmuk yo. Mênêa nê mudêak bahannê kacang tahu ngen agai tempe. Nêbaning ngen kêkêmuk dê moderen dê dau mengandung bahan pengawet ngen bahan kimia luyên nê tempe kêmuk tradisional dê dau mengandung protein nabati nak lêm tempe, di o uyo jijai kêmuk kebanggaan tê tun Indonesia. Bi dau nak ipê ipê umêak makan dê sêmdio menu tempe, kêrno kandungan gizi dê lêkat ngen alamiah o ba tempe bi mcibêa nak nak ipê bae mudêak itê têmau, uyo bi sapêi kulo nak luwêa nêgrai ade. Jijai tempe o coa si Cuma kêmuk nê bae dê baik tapi bi awêi  jiaji kêmuk dê wajib ade.


Dai adeba cao itê madêak nak lêm Islam utuk tun dê majok,dêmorong tun luyên utuk têmotoa ngen mamêa ajaran Islam. Dai o pendakwah jano sêmbêa utuk majok tun beriman, bêduo, makonê dai nam kulo nadêak pendakwah. Pendakwah tainê sêmyar agamo jano majok utuk mlajêa, ngen mamêa ajaran Islam. Dai kulo jijai do tokoh agamo kêrno dai harus nam jijai totoa utuk umat Islam lêbiak igai ade tugas ngen kewajiban utuk sêmapêi ajaran Islam. Jijai juru dakwah dê sêmapêi nilai-nilai ajaran Islam, dai baiknê nam mingêt manusio masalah kehidupan nak akherat ngen majok utuk nam têmimbang idup antaro dênio ngen akherat.


Nêbai Adam ngen Siti Hawa adaba manusio pertamo prnêak ade dê tingêa nak sêrgo, dê mêding kutê dê ade nak sêrgo awêi dê nadêak nak Al Quran, amên Nêbai Adam ngen Siti Hawa pertamonê manêu idup nak sêrgo sudo o Allah SWT têmu un moi dênio utuk jijai khalifah. Bêsamo prêpuan ngen anok-anoknê jijai tun dê ade nak dênio, kisah tênu unnê Nêbai Adam moi dênio dê têmbêinê kêrno Nêbai Adam ngen Siti Hawa muk buak khuldi nak sêrgo. Allah SWT têmgêak muk buak khuldi o tapi kêrno setan mbujuk kêduainê muk buak khuldi o. Sudo muk buak khuldi o kêtenba kêduainê aurat-aurat trus kêduainê muloi têmutup auratnê ngen dêdawên dê ade nak sêrgo. Kêduainê trus tobat ngen minoi apun ngen Allah SWT trsu Allah SWT têmimo tobatnê trus miliak Nêbai Adam jijai RasulNê.


Indonesia dau potensi nak bidang wisata dê tun bi namên nak dênio, jijai dau niên pnan wisata dê nam itê magêa. Utuk udi dê lok liburan tapi gi bingung lok miliak pnan moi ipê, coa perlu udi khawatir kêrno dau pnan nam udi mêsoa nak medsos. Ade do dê gidong viral uyo utuk udi dê ade jiwo petualang adeba wisata Puncak Segoro, pnan yo adeba wisata bêlau dê nam udi miliak nak Jogjakarta. Wisata alam yo têmawêa pnan dê baês ngen konsep gabungan antaro têbo karang ngen nêa nê. Puncak Segoro ade nak biding laut Selatan Jogjakarta. Nêlêi gen Puncan Segoro kêrno lokasinê ade nak das laut ngen pemandangan alam dê baês dê madêp langsung moi arah pantai Selatan.


Nak Lampung ade pnan tamasya dê padek tapi agok uak kuni kota, do igai dau kulo tun ati namên. Jijai pnan yo amên bêl o waktau uku ngen kêkuwat cet mini do o dalênnê gi agok saro moi mini, uyo dalên bi baês tapi sayang kulo pnan yo coa si nrawat. Gen pnannê Sukadanakham nak yo itê nam kêmliak biyoa jun nak bêaknê lubuk nam itê mênai, amên uku kêmliak pnan yo bi lok srai ngen dê nak Padang gennê Lembah Anai, ngut uyo pnan yo ati ade tun jano pêmritêak dê lok mênêa ca o niên utuk panan wisata. Uku maêp utuk moi muko api bae dê mjabat utuk nam kêmluwêa potensi khususnê pnan yo, dio nam têmamêak tun dau namên ngen lok têko miyo amên waktau libur.


Relaksasi, têmu un stres, sapêi mê uak insomnia do o ba manfaat kuni liburan. Liburan nam spok keluargo jano kuwat. Liburan dêbat yo keme misai ngen lalau moi musium sêsamo ngen kêkuat waktau liburan kênek klas. Musium dê keme magêa adeba musium krita opoi dê ade nak Ambarawa, tepatnê nak dalên stasiun no.1 Panjang Kidul, Kecamatan Ambarawa, Kabupaten Semarang Jawai Têngêak. Musium krita opoi yo adeba gês stasiun krita dê bi nubêak jijai musium do igai dio bi jijai musium krita opoi pertamo nak Indonesia. Musium yo ade koleksi krita opoi dê pêrnêak jayo waktau o, ngen itê mto moi musium krita opoi yo coa si cuma têmamêak knamên masalah krita opoi bae, tapi itê kulo nam têmingia krita opoi o kulo.


Ati an sanigê yo ade berita madêak uyo utuk KTP cigai perlu awai bêl o dê srai ngen SIM, uyo bi nam mênêa KTP cukup makêi hand phone bae, jijai nak lêm hand phone tê o ade KTP tê. Utuk tun-tun dê nak kota mungkin dio lêbiak padek, jijai moi ipê bae itê lalau ngen min hand phone bae do o bi gênêp. Amên kênliakku cao yo memang lêbiak baik, dê jijai masalah mungkin tun-tun dê coa têmuan hand phone awêi uyo, ipê igai tun dê bi tuai dio agok payêak nak makêi hand phone uyo. Do igai amên tun dê têmuan KTP dê barêak yo utuk murus jêjano amên nak kota padekba awêi ipê amên si gidong murus jêjano pnan uak kuni kota ipê igai nak di ati ade dê makêi dê barêak yo.


Memang ba uyo bi zaman canggih, nak ipê-ipê bae itê awit kêmliak dê gennê robot, walau coa kutê robot o bêtuknê awêi tun tapi utuk kêrjonê bi lok srai ngen tun. Mnurutku ngen adenê robot yo utuk tênago tun bi dau bêku ang njano dau bi cigai nakêi, itê kêmliak uyo nak luwêa nêgrai bi paok kutê pabrik-pabrik, pnan mukmêi, pelayanan umum ngen dau igai dê luyênnê do o bi rêrato makêi tênago robot. Buliak bae itê makêi tehknologi maderen yo tapi itê mêstai mingêt amên kutê itê makêi tênago robot trus utuk tun dewek do o peluang kêrjo bi cigai, jijai lok moi ipê tun dau o mêsoa kêrjo. Ngen adenê kêcanggihan yo mnurutku khususnê nêgrai tê Indonêsia harusnê buliak bae makêi tapi kênu ang, mêak sapêi rêrato makêi dio, pêmritêak harus kulo meker kêrjo utuk tun dê butuh kêrjo, mêak sapêi dau tun dê saro lok mêsoa kêrjo.


Rêpye adeba jenis sayuran utuk lapên ngen nam kulo utuk jus, dau tun madêak kêmsok rêpye o amên coa lok ngêding pet igê sudo sênisit nalup ngen silai, amên utuk jus itê nam têmamêak gulo. Amên uku bi kêdau kilai cêmubo mênêa jus tênamêak gulo coa ku têkêmuk kulo. Memang dau manfaat kuni rêpye muloi kuni kêmu ang gulo dalêak sapêi kêmu ang kadar kolesterol nak lêm awok ngen dau igai manfaat nê magêa kesehatan. Ade kulo dê madêak ijatnê dau kulo manfaat nê utuk kesehatan, itê nam muk duai jano têlau soa ijat rêpye tip bilai gunonê utuk jêmago kesehatan.


Indonesia o kayo ngen mêmêcêm sukau ngen adat istiadat, uku tingêa nak Lampung bi pasêtba uku kulo dau namên jano pao dê ade nak Lampung têmasuk umêak adat. Uku tingêa nak Lampung kêkiro bi pat puluak taun lêbiak, jijai uku kulo nam basonê walau coa kutê uku namên, kêrno nak Lampung kulo ade kêkêdau baso Lampung luyên daerah bi luyên kulo basonê tapi utuk aksaranê srai, cuma basonê bae dê coa srai. Utuk umêak adat Lampung o gennê Nuwo Sesat, Nuwo Sesat yo biasonê umêak lai pnan kopoa kutê kêluargo lai amên ade acara. Nak Lampung ngut ba uyo gi mudêak itê lok têmau umêak adat yo, dê niênnê tip sadêi bi pasêt ade biasonê kulo dê têmuannê o kêpalo adat, umêaknê nêa kuni kiyêu jano umêak panggung makêi tiang ngen ciri khas Lampung.


Bilai Kemerdekaan Republik Indonesia dê tujuak puluak tujuak jijai bilai dê nênêmot dau masyarakat, i o kulo ngen masyarakat Dusun Gajah Desa Rejo Sari Kecamatan Deket Kabupaten Lamongan. Anok uai nak di tê têgabung lêm Karang Taruna Harapan Gajah mênêa kêkêdau rêncano acara kegiatan pertandingan guno mênêa pesta utuk madêp bilai HUT RI, ade kulo pertandingan voli dê main muloi kuni anok uai, mêmêi kulo. Pertandingan voli yo bi an nênêmot masyarakat Dusun Gajah kêrno kanyo bi an coa nade ngen adenê pandemi covid 19 dê coa nam mênêa pertandingan awêi yo. Nak HUT RI dê tujuak puluak tujuak yo pertandingan voli yo jijai dê paling rami kêrno pertandingan yo ba dê paling dau tun dê tmoton ngen tun dê milêm. Pas pertandingan sudo panitia langsung mêlêi hadiah ngen dê mênang, bilai mênnê o jijai acara akhir utuk HUT RI dê kê tujuak puluak tujuak.


Amên bêl o tun amên lok mênêa rêpêak, amên lok ngêsok malus jano majua rêrêpêak biasonê makêi dlapang. Utuk uyo malus rêpêak tun dau bi makêi blender. Blender fungsinê utuk malus rêrêpêak, bêguno kulo utuk cêmapua kêkêmuk ngen bahan luyênnê. Makêi blender itê majua dê têlo jijai alus. Blender kulo adeba alat elektronik dopoa dê wajib kulo tip umêak têmuan. Blender o adeba bêrupo tabung jano gêlas utuk mpek dê lok nalus, amên utuk malusnê nak lêm glas o bi ade pisêu dê mutêa dê bakêa malus jano kêlok itê malus, biasonê luyên kuni rêrêpêak, bêbuak kulo nam, dê niênnê uyo dau tun malus cabe kêrno lêbiak gacang.


Kêjai gen ta ai dê kuni Jang yo amên mnurut sejarah, dê mlapor pertamo kilai o adeba pedagag Pasee gennê Hassanuddin Pasee . Al- Pasee yo bêdagang moi daerah Kulau taun pat bêlas num dêlapên si kêmliak ta ai yo. Nak taun duai ribau tujuak bêlas Kementerian Pendidikan dan Kebudayaan Indonesia têmtêp ta ai kêjai yo jijai warisan Takbenda. Utuk saat yo bi dau nêa sanggar-sanggar ta ai dê majêa ta ai kêjai yo awê nak Kecamatan Merigi Kepahiang nak di ade gennê sanggar Durian Keme pas nê ade nak Kelurahan Durian Depun. Kêrno ta ai kêjai yo lêm tainê utuk tun Jang mako utuk majêa anok-anok uai uyo kunyau coa sapêi nyêp ta ai tradisional yo utuk tun Jang moi mukonê.


Utuk itê dê galok hiburan bi pasêtba itê lok mêsoa barang elektronik dê sêsuoi ngen dê kênlok tê. Ati an sanigê yo kuwatku gennê Tono madêak lok têmukua home theater, si têmnai ngen uku merek jano dê baês utuk home theater yo, uku madêak kutênê bas tingêa dê dipê itê lok ngen go kêdau dê itê lok têmukua. Ade abiak dêmingau si madêak si bi têmukua home theater, ade kuwatnê jêmuwoa dê bi pakêi jijai padêaknê gonê coa si la ang igê. Pas ade waktau uku moi umêaknê uku kêmliak home theater dê tênukuanê o, memang kênliakku gi baês tapi utuk suaro awêinê bi ade dê coa baês tapi uku coa cêmacêt barang dê tênukuanê o ipê igai si madêak do o têmukua ngen kuwatnê. Waktau si têmnai ngen uku awêi ipê baês coa nadêaknê, uku madêak baês tapi amên nam cubo min moi service center kilêak mungkin suaronê nam lêbiak baês igai, si têmnai jano ade dê usak uku madêak coa cuma suaro basnê agok ku ang kêluwêa mungkin ade stelan dê harus nêa dê namên cuma tun service center.


Ade kêdau kêkêmuk dê gacang mênêa, misalnê mêi gureng, mêi gureng o adeba kêmuk khas Indonesia dê asai kêmuk nê agok sle tapi dau tun dê galok muk kêrno agok mnarik. Mênêa nê kulo mudêak nam ngen bahan sederhano, mêi gureng ca o tradisional biasone sêdio tip pêpueng, bahan utamo mêi gureng adeba mêi sêngok jano mêi bêlau cênapua ngen rêrêpêak awêi bawang putiak, bawang milêak kicap ngen dê luyênnê. Uyo ngen kemajuan zaman mêi gureng mudêak itê têmau nak warung-warung biding dalên, ade kulo dê jagêa kliling, sapêi umêak makan jano nak mija prasmanan amên ade pesta, dau kulo mêmêcêm variasi unok  mêi gureng goyo dau, awêi mêi gureng pêtêa, mêi gureng kambing, mêi gureng makêi udang jano cumi ngen dê luyênnê, kuni variasi o jijai kêlbiak dêdewek utuk dê galok muk mêi gureng o.


Amên nak Lampung dê biaso itê têmau o snyatai tradisionalnê dê têgen badik, amên badik yo gesea kutê tun Lampung pasêt ade têmuan. Dê niênnê amên nak sêsadêi dê sêmanêinê amên lêlalau bi pasêt min badik yo. Betuk badik yo awêi golok tapi titik ngen ujungnê lucuk, biasonê amên tun mênêa dewek moi tukang mênêa badik yo bahannê dê dau makêi kuni bêsai gês klahar an ae kulo dê makêi bahan kuni gês per stom mêna o. Amên itê mênêa dewek itê nam mêsên ukuran ngen palêak stok so ongnê akêi kiyêu dê padek. Kêrno utuk tun Lampung dewek tamêak baês si têmuan snyatai badik yo tamêak kulo gonnê lêbiak la ang.


Dau barang elektronik uyo tun jêmuwoa ngen go lêbiak mudêak, ipê igai amên itê kêmliak nak aplikasi, amên itê lok têmukua barang ngen go agok mudêak amên nadêakku padeknê itê msoa nak toko, nak di itê nam kêmliak, nam cêmubo ngen nam têmnai sêumpamonê amên usak awêi ipê utuk garansinê. Amên itê têmukua barang dê itê dewek coa nam cêmubo ngen itê cuma kêmliak gambar bae dê pasêtnê amên coa sêsuoi ngen klok tê itê bi pasêt kêciwo, ipê igai amên barang dê tênukua o coa nyên nam makêi, lok itê melek gonê coa sêbêrapo, coa itê melek barang yo sêsio bae.


Amên ade dê lok cmubo idup nak sadêi do o buliak bae cêmubo, kêrno amên barêak uku dê kuni titik idup nak kota uyo bi tuai lok nyên idup nak sadêi. Dê ndingku waktau pêrnêak duai taun belek msadêi bêl o uak nyên ubêaknê ngen itê nak kota, cao idup nak sadêi o sederhano nyên, idup nak sadêi ndingku dê pêtingnê ade bêlas do o coa renyeng, amên utuk pêgen lapên itê nam têmanêm nak glung umêak bae do o bi idup, têtiko amên itê mto moi kêbun tun sadêi si bi pasêt mêluak itê mêsoa gen lapên nak kêbunnê. Amên ade dê galok msoa kan do o dau pnan itê nam mêsoa amên nak sadêi keme,muloi kuni biyoa lai sapêi danêu ade mêak coa lok mêsoa bae. Intinê amên lok namên cao idup nak sadêi, itê mêstai cubo kilêak idup nak sadêi kêkiro dêtaun bae, dê daunê amên bi mêding idup nak sadêi do o malas asainê lok belek moi kota igai.


Kisah Nêbai Ibrahim as dê itê namên nak lêm kejadian ngen anoknê dê têgen Ismail as jijai bukti citoNê ngen Allah SWT. Nêbai Ibrahim as têmasuk Ulul Azmi adeba têmasuk nak lêm Nêbai dê têmuan ketekunan dê luwêa biaso nak lêm dakwahnê. Dê têmasuk Ulul Azmi luyên kuni Nêbai Ibrahim as adeba Nêbai Nuh as, Nêbai Musa as, Nêbai Isa as ngen Nêbai Muhammad SAW. Taatnê Nêbai Ibrahim as magêa Allah SWT jênijai  pedoman idup manusio dê beriman adeba jijai pribadi dê kuwêt ngen Tauhidnê. Tauhid dê kuwêt bakêa mênêa tun jijai patang monor awêi Nêbai Ibrahim as nak lêm manêu tugas dakwah coa pêrnêak patiak sêmangêt walau harus madêp tun dê coa sêpaham ngen Si awêi tiakNê dewek ngen rajo Namrud.


Ade bêl o waktau uku ngen kuwatku dapêt tugas nak Plimang kêkiro têlau bulên. Jijai bêbilai keme misai ngen kerjo muloi kuni bilai Senen sapêi Sabtu, Mingaunê biaso keme Cuma kopoa nak dasêi bae samo nguta, pas akhir bulên keme cang gitêi dapêt libur dêbulên, ade pao kêkuwat belek moi umêaknê tapi keme tun têlau berencano lok misai libur moi pnan dê padek, nak di o dau pnan hiburan nak biding biyoa trutamo hiburan mto pakêi biduk nam keliling moi ipê itê lok, keme bêtêlau siniak mukmêi pas nak iding jamên musai, pas bi sudo keliling keme singêak nak do umêak makan biding biyoa nak yo ruponê rami nyên tun dê têko, jijai itê harus mêsên pnan kilêak, mnurutku pnan yo ku ang lai, utuk kêkêmuk dê daunê kuni kan muloi kuni pemepek sapêi lapên kan. Amên bi nak yo waktau o coa ngêding kêmasai pêi têgoa coa tê namên bi kêdau jam itê nak di.


Sayuran adeba bahan kêmuk dê kuni tumbuhan, bahan kêmuk dê dau kandungan biyoa dê dau, sayuran o ade dê nam nêmuk langsung ade kulo dê harus kênsok kilêak misalnê nêbus jano kênukus kunyau kandungan gizi nak lêm nê lêbiak maksimal. Awêi kacang panjang misalnê, kacang panjang adeba jenis sayuran dê nam nêmuk matêak jano kênsok, dio ade kandungan gizi dê lêkêp, kacang panjang yo idup kênêk nak pun jano unjêa. Biasonê dê nêa gen lapên adeba buak jano ijatnê dê uai dê gi luyek. Buak kacang panjang yo betuknê bulêt ngen panyang waronê ijo panyangnê dêpuluak sapêi dêlapên puluak senti meter.


Memang uyo bi padek utuk itê ngen mudêak utuk nam makêi kendaraan umum, coa si barêak dêpuluak taun dê sudo utuk itê dê biaso makêi kendaraan umum, amên umêak tê coa biding dalên do o itê mêstai panêu kilêak utuk dapêt kendaraan umum, têtiko bêlmot kilêak. Amên uyo tingêa itê gmuno aplikasi do o bi dênapêt moi umêak, tingêa itê miliak lok dê makêi motor jano stom nam itê gmuno. Tapi walau bi padek ade tikonê itê mêding kêsal kulo ngen dê min angkutan umum cao uyo, awêi uku pêrnêak mêding waktau kêlmên uku mêsên si madêak mêluak mot, tapi pas kêkiro dêpuluak menit si madêak mêluak mbuye ngen alasan si gidong antri minyok, amên têmau barêak yo pasêt itê mêding agok kêsal. Akhirnê itê mêsoa luyên igai tapi itê dê niênnê bi rugai kak waktau.


Buliak bae dau kuwat tapi kuni kutê kuwat o ngen kêdau kê an itê bêkuwat do o itê nam kêmliak ipê dê bêbênêa kuwat. Gennê kuwat ade dê cuma lok mok utung bae ngen itê mako si lok bêkuwat, ade kulo dê si mok kesempatan ngen bêkuwat ngen itê si nam têmamêak kuwatnê kuni kêkuwat tê o, kuwat dê nêniên kuwat paling ade do jano duai. Dê bêbênêa kuwat yo mnurutku dê lok namên ngen lok têmimo itê nak lêm kondisi jano bae, coa si miliak itê gidong snang jano gidong saro si gi masiak kêmuwat itê. Têtiko waktau itê minoi tulung kulo si lêbiak gacang nam têmulung do o ba dê nadêakku bêbênêa kuwat. Belek ngen itê kulo awêi ipê cao tê ngen kuwat, amên itê waktau jayo coa tingêt kêkuwat i o kulo kêkuwat tê mênêa itê.


Biyoa Putiak do o ba gen do pnan dê dau tun ati namên, waktau keme belek êmsadêi uku ngen kêluargoku mto moi gennê biyoa putiak, walau uku asli tun Lebong pêi dêbat yo ba uku lalau moi mini. Pnanyo memang baês nyên ade biyoa jun, ade kulo pnan mênai , nak yo sêbênêanê agok unik kêrno biyoanê dêpêak biyoa panês dêpêaknê igai biyoa sêngok, utuk mênai itê nam miliak lok dê dipê. Waktau zaman Bupati an piyo nolah jijai pnan rekreasi,  nadêak tun tip bilai mingau pasêt rami, tapi uyo sayangnê bi ku ang nrawat jijai dau mêumêk pnan têtêmot bi usak cigai si mênêa igai, ngen dalên masuk mini kulo bi dau usak. Bel o pnan yo pnan tun tmamang mas sapêi uyo kulo gi masiak, itê nam kêmliak amên mini dau nak biding dalên dê gi masiak molah mas.


Bis adeba pilihan pao tun utuk manêu kegiatan transportasi wisata. Awêi nak Lampung misalnê ade bis pariwisata dê memang slalu sêmdio armada bêlau ngen fasilitas padek utuk jêmago kênyaman pênupang. Mnurut Journeyfuntour@yahoo.co.id bi lêbiak kuni dêpuluak taun si mlayan jaso smiwo bis pariwisata nak Lampung. Bisnê bi nlêngkap ngen fasilitas tehnologi maju Euro3 ngen dnukung supir-supir dê têmuan pengetahuan pariwisata, ramah, tanggung jawaab, profesional ngen siap mêlêi dê paling baik nak lêm pelayanan ngen bi bêbênêa ahli min bis ngen do igai dê bi pasti ade kêrjo samo ngen asuransi perjalanan utuk mêlêi kenyamanan ngen kêamanan nak lêm perjalanan wisata.


Liburan utuk mêlnyêp kêpayêak tun dê bêbilai kêrjo sibuk biasonê liburan ngen keluargo ade dê moi pnan wisata ngen ade kulo mto moi umêak sêpasuak utuk kopoa. Kuni kêkêdau pengalaman liburan dê uku mêding ade pengalaman liburan dê coa mudêak mlupo, adeba pengalaman ngewea nak biyoa lai. Keme tingêa nak kota jijai nak di coa itê têmau biyoa lai awêi nak sêsadêi, ade waktau keme dapêt tugas kuni kampus utuk tingêa kêkêdau bulên nak sadêi. Biasonê tip akhir mingau keme lalau moi pnan wisata tapi dêbat yo keme misai ngen ngewea nak biyoa lai. Biyoa lai yo agok panjang ngen libêa utuk persiapan keme mesoa gêlong utuk upannê. Utuk dê pertamo ngewea ade dê coa nam masang upan kewea, ngewea o sêbênêanê nam utuk melatih kesabaran tê, soalnê itê coa nam gêgulut dapêt, do igai itê kulo ati namên kan nak di dau jano coa.


Mungkin itê galok muk kêkêmuk dê jênuwoa tun dau nak biding dalên awêi Ruti dê isainê mêmêcêm , ade daging becon, keju , letus, lepang ngen tomat, utuk tamêak nê ade dê makêi mayones jano saos samêa gennê Burger.  Memang baik nyên utuk nêmuk têngen tiko bae, Amên itê lok mênêa sêbênnêa nê mudêak,  bahannê Ruti dê utuk mênêa burger jano ruti tawêa kulo nam, daging becon, keju, ngen bahan dê luyênnê, ca o kêmsok nê sendio blangai titik jano teplon amên bi panês nêpek mtiga didik trus rutinê nasuk awêi itê mgureng, tapi dio makêi didik bae mtiga nê, amê bi kêkiro mêsok kak bêak nê nelek, amên bi mêsok becon nê nêpek nak blngai kulo sapêi mesok, sudo o becon nano nêpek nak lêm ruti o tênamêak ngen keju, letus, lepang tomat nê kulo,  amên ade dê galok mayones jano saos tingêa têmamêak bae sudo o tnutup ngen ruti igai bi siap tingêa muk.


Buliak bae itê manêu olah raga tapi nêsoa dê sêsuoi ngen omor tê, amên barêak uku dê tuai yo uku manêu tip bilai walau si cuma têgoa, memag uku miliak olah raga dê kêmbiak lêngan ndingku. Awêi kêmliling umêak ngen ngêngacap sapêi kêluwêa eteng, amên dio bi an uku manêu dêniênnê ngêding baik nak awok. Utuk dê bi tuai pêtingnê olah raga yo luyên kuni têmamêak maso taên arêak sênai kulo nam cêmnok kten tuai, mnurut Halodoc utuk omor dê lêmo puluak taun minas gonunê olah raga yo utuk milok kêno osteoporosis kêrno nam kêmuêt blat ngen têlan ngen itê cet gêrok o. Jijai itê mêak coa manêu olah raga yo tapi harus nukua ngen awok, mêak makso igê.


Guno itê mto jano wisata o adeba utuk mêlnyêp kêpayêak tê dê têtiko tip bilai pênuak ngen kesibukan bêbilai tê, ngen itê made mto jano wisata yo nano dê niênnê nak pekeran, awok nam itê mêding lêbiak padek. Makonê utuk jadwal wisata yo itê mêstai made jano si tip bulên jano kêdau bulên dêbat, amên ndingku dê padeknê awêi mênai nak biyoa panês awên dê ade nak pancuran pitu Baturaden. Lokasi pancuran pitu Baturaden yo ade nak slatan Gunung Slamet ngen kêlkat têlau ribau pat otos duai puluak delapên meter nak das laut. Kawasan pancuran pitu jijai dê do objek wisata favorit nak Baturaden, objek wisata yo ade keunika alam biyoa panês dê kuni lêm pitok. Sesuai ngen gennêade tujuak pacua dê ngalua kuni matai biyoanê.


Bilai o pelajaran olah raga, keme dêklas gêmitêi seragam keme ngen seragam olah raga. Guau olah raga keme bi siap amên bilai o praktek olah raga main voli dê mingau dê sudo bi najêa teorinê. Cao teori keme bi faham, tapi pas bi praktek ruponê agok saro, pêi tgoa bae tangên keme milêk kutê kêno bal voli. Dêdo murid noper bal supayo keme têmakêp ngen tangên duai dê nêlu us moi muko ngen mimêak trus kênêp ngen bêi tangên dê rato, amên bal bi lok sapêi keme têmakis ngen tangên têmotoa kuni ipê bal o têko sudo o keme mayun tangên utuk mbas bal o, dê mnurut guau keme gennê passing. Kêrno pêi dêbat main voli kêduai tangen keme kten milêak ngen gis ade kuo kuwat keme kêrno salêak mok bal waktau passing tangên kanênnê têklis sapêi si cigai nam trus têmotoa pelajaran olah raga, harus nêmês moi ruang UKS utuk nêlêi pertolongan pertamo supayo gisnê agok ku ang.Dêjam têngêak smudonê pelajaran o sudo trus keme belek igai moi kelas.


Hotel mnurut Hudarwati ngen Parantika, 2018:7 pnan têmalêm dê ade dau bilik dê sniwo ngen tun luyên dê sêmdio kulo kêkêmuk utuk tamunê. Sedangkan hotel mnurut Endar Sri, 1996 hotel adeba do bangunan dê kelolanê ca o komersial ngen gênuno utuk mêlêi fasilitas têmalêm utuk tun dau. Jijai maksudnê hotel o memang utuk tun dê cet lalau moi luwêa kota gên pnan têmalêm jano istirahat. Awêi wisatawan nak daerah pnan wisata. Ade kulo tun amên ade acara dê si harus têmalêm kêrno acaranê sapêi kêkêdau bilai. De daunê biasonê tun singêak kêrno tujaunê ati sapêi, mako si mêsoa pnan istirahat sementaro utuk mên nam mlanjut hmanêu moi tujaunê igai.


Utamo sêdêkêak nak lêm Al Quran adeba “ Sesungguhnya orang-orang yang bersedekah baik laki-laki maupun perempuan dan meminjamkan kapada Allah SWT pinjaman yang baik akan di lipatgandakan balasannya untuk mereka dan mereka akan mendapat pahala yang mulia “ ( QS Al-Hadid ayat 18 ). Sêdêkêak o jijai salêak satu ibadah dê ade pahalo dê lai ngen têcatet nak lêm Al Quran ngen cao itê bêsyukur ngen jêrkai dê bi Allah SWT mêlêi ngen itê. Jijai umat Muslim ibadah sêdêkêak cet itê manêu, sêdêkêak o mêlêi kebaikan ngen tun luyên do o kulo jijai amalan dê utamo. Mêlêi sêdêkêak coa si bêrupo materi bae tapi lêbiak luas igai adeba kutê kebaikan dê itê mêlêi ngen tun luyên, jijai sêdêkêak o tainê kêrjo amal soleh dê bakêa dapêt pahalo dê lai kuni Allah SWT.


Tip agamo ade gennê kitêb suci nak Islam do oba Al Quran. Al Quran yo AllahSWT têmu un magêa Nêbai Muhammad SAW utuk jijai pedoman idup manêu kehidupan nak dênio, uyo bi dau pnan utuk mêlajêa Al Quran yo muloi kuni sêkulah sapêi Perguruan Tinggi, Awêi anoku waktau têmat SD uku mpek nak pesantren supayo si faham ngen ade tuntunan utuknê manêu idup nak dênio yo. Dau tun mêlajêa Al Quran ade dê cuma utuk nam sekedar mbaco ngen mapêanê ade kulo dê mlajêa sapêi makna dê ade nak lêm Al Quran, coa didik kulo tun dê cuma têmuan bae Al Quran yo ja ang kulo si mukok, amên tun dê faham si lok dau nam mbaco ngen namên makna dê ade nak lêmnê. Al Quran yo ba dê jijai pedoman idup tê khususnê itê tun Islam.


Arung jeram adeba kegiatan olah raga dê agok bahayo, têmasuk olah raga dê manêunê tun dê bêbênêa siap tmatang alam. Tapi tun api bae nam milêm jano manêu têmasuk tun dê ati pêrnêak cubo olah raga raung jeram yo.  Pnan olah raga arung jeram yo adeba biyoa lai dê dê ês ngen dau igai halangan dê bakêa itê têmau, arung jeram do o makêi biduk kait, kano ngen kêmayuak. Tip tun dê bi cêmubo olah raga yo bi pasêtba tagiak kêrno nak lêm olah raga yo luyên kuni nam mêding serunê petualang nak biyoa lai, si kulo dapêt mlitas nak biyoa dê ês ngen molik bêbutau. Kerno arung jeram yo api bae nam manêu muloi kuni tun uai sapêi têtuai makonê têtiko cet ade dê made lomba dê nak olah raga yo. Têtiko walau coa mênang tapi nam utuk mlatih kêbinai.


Ta ai dê kuni pnan keme Jang dê têgên ta ai têmimang anok o adeba ta ai dê kêmten awêi ipê kesayang antaro tun tuai waktau pêi ade anok, jijai nak lêm mêna ai o cêmrito gen padêak kêsnangnê tun duai kramin waktau dapêt anok, nak ta ai yo dê mêna ai dêpasang sêmanêi ngen sêlawêi, dê sêlawêinê sêmamêa anok dê sêmanêinê mi ing dê sêlawêi, utuk dê mi ing na ai o makêi lêgau Jang amên bêl o utuk têtabuaknê makêi têtabuak dê asli makêi alat musik sederhano dê ade nak Jang. Amên uyo kêrno bi maderen jijai utuk musiknê bi nam makêi orgen jano musik dê biade nak rêkaman.


Utuk zaman yo bi padekba itê bi nam mêsên angkutan umum kuni dasêi, ngen adenê kemajuan awêi uyo do o itê cigai perlu uak panêu utuk nam têmau angkutan umum. Uku amên bêl o utuk nam têmingia angkutan umum yo ku ni dasêi do o harus panêu kekea kilêak abiak têngêak kilometer baru nam têmau angkutan umum. Jijai waktau gi sêkulah bêl o do o mêstai gêgacang brakat kuni dasêi mêak sapêi têlat sêkulah, ipê itê panêu kilêak sudo o igai agok cênok kulo mot angkutan dê mlitas. Dê an uku tingêt o waktau sêkulah bêl o do o utuk okos anok sêkulah memang agok mudêak nêbaning ngen tun biaso jano tun kêrjo, jijai amên lok gabok moi umêak kuwat walau bilai libur sêkulah kulo uku galok makêi sêrwêa sêkulah ngen dasnê kaos tênutup jaket, jijai utuk okos gi têp nitung okos anok sêkulah jijai mudêak.


Mêak sako tun dê idup nak têbo o mêding saro, dau tun barêak nak sadêi keme amên si bi jêmau nak sad do o si bakêa moi têbo utuk murus kêbunnê, têtiko sapêi kêkêdau taun si coa belek, si belek kulo amên ade pêting nyên amên coa o si coa bakêa belek. Idup nak têbo o luyên kuni udaro dê gi bersih utk kêkêmuk kulo gi sehat nyên awêi arêak pgen lapên nak têbo o coa ku ang-ku ang asal itê lok bêgêrok, cêcoanê mêsoa tiêu nak pulu lupuak bae do o bi nam jijai lapên mukmêi tê. Amên dê galok mêsoa kan nak biyoa tingêa kmewea bae coa pakêi mngasên.


Cigai têkitung hikmah kuni ayat-ayat dê ade nak lêm Al Quran dê jêmlas masalah Islam jijai agamo dê Rohmah. Allah SWT mêlêi rahmatNê ngen agamo Islam dê pênuak ngen kasih sayang. Khotbah yo makêt Islam adeba agamo kasih sayang. Coa ade do pêritêak nak lêm Islam dê mbênêk manusio utuk nanêu, walau lêm kondisi jano bae pêritêak nam manêu do o jijai bêtuk lêngan nak lêm manêu agamo. Allah SWT pêsvn ngen hambaNê nak lêm firman Al Quran surah AL-Balad/90 ayat 17 utk nam saling sayang. Nêbai Muhammad SAW kulo mingêt supayo itê slalu têmbêa kasih sayang coa si cuma ngen manusio bae tapi ngen kutê makhluk idup. Wujud nyato nak lêm kasih sayang o adeba silahturahmi, istilah silahturahmi o ade duai kato silatu ngen rahin dê tainê dau dê ade hungannê ngen kasih sayang.


Kêkêmuk kuni daerah keme Jang dê cet itê têmau waktau bilai rayo jano ade kulo amên tun ulêak biasonê kulo ade gennê juadêak Tat jano ade kulo dê madêak juadêak tênoa. Juadêak yo bêtuknê biasonê sêgai pat ngen kêlainê kêkiro têlau puluak senti kilai lêmo bêlas senti kêboanê kêkiro duai sapêi têlau senti, Juadêak yo nak dasnê makêi bungai amên cao keme madêaknê, bungainê nam makêi  nyoa narut dê kênsok pakêi gulo tênamêak ngen warno jano kêlok tê amên biasonê warno milêak, nam kulo bungainê nêa kuni nanas. Bahan utuk mênêa juadêak yo soa si saro igê, cukup gênum, tênoa, gulo, adas manis jano kulit manis bubuk ngen nioa jano nanas utuk bungainê. Amên asainê mêak coa pêcayo amên uku madêak padek nyên ipê igai amên pêpueng samo menem teh jano kupi, juadêak yo kulo taên sapêi dêbulên amên cao kêmsoknê bênêa.


Perusahaan bakéa manéu kérjo kator dé brupo kérjo dé nanéu utuk nam démukung kérjo pokok. Tun dé kérjo nak kator o ade céciri kérjoné coa si uak kuni itung méngitung, cématet ngen molah. Tugas dé nanéu o utuk dmukung tugas pokok kuni perusahaan. Utuk lébiak jelasné jénis kérjo dé ade kaitanné ngen kator adeba cématet, nak yo dé kérjo cématet masalah data dé perlu ngen témuan tainé nam maik ngen knirim, kémopoa data adeba kérjo mésoa ngen usaho dau informasi, pengolahan data o témasuk kékédau mécém kegiatan lém sémdio informasi dé béguno, su ét nak lém yo adeba tugas dé péting, kérno tip kator biasoné bakéa témimo ngen kémirim su ét.


Ade nak iding pnan ku kêrjo, di o ade tun jêmuoa es nyoa uai ngen lemeu, amên bi jam sebelas minas sapêi antri kêmbiak dau tun lok tmukua es nê, es nyoa uai nê sêbênêa nê biaso bae Cuma nak di es nyoa uai nê cênapua ngen lemeu, do igai si makêi gulonê isosi gulo nyoa tapi makêi gulo nau, makonê asai nê agok luyên kuni dê luyên. Bêl o waktau uku ati namên dau tun mêluak cêmubo es nê,  uyo uku bi masuk langganan ba nak di bi gesea tip duai jano têlau bilai dêbat uku singêak di. Pnan nê nak daerah Teluk Betung Bandarlampung, gen nê es mang Udin, pas nê nak muko pasar Mangga Dua Teluk Betung. Nak di kulo dau kêkêmuk luyên awêi empek-empek ade kulo, donat ngen luyênnê. Amen udi moi lampung buliak ba udi cêmubo es mang Udin.


Madêak maslah kêmuk khas pnan keme ade iga kêmuk bêrupo lapên dê dau tun luyên kuni tun Jang ati namên. Uku kuni titik bi cet muk lapên yo, gennê samêa unyang, samêa unyang yo sêbênêanê lapên sederhano, mungkin bêl o tun têtuai mok kak gacangnê do igai lapên yo coa pakêi minyok mis kêmsoknê. Utuk samêa unyang yo samêa dê kênsok ngen cao nêbus, kan biasonê kan sêluwang, têlung pit jani mdiro o nêbus tênamêak ngen cabe dê bi sudo nisut,tênamêak rêrêpêak luyên awêi silai, su êi, lajo ngen dawên salam tapi utuk têlung pitnê dê mêmêsok. Samêa unyang yo padek utuk tun dê kêmu ang muk minyok, amên asainê padek lêbiak padêk kuni samêa gureng ipê igai muknê ngen mêi gi agok pêpanês.


Luyên nak Lebong luyên kulo amên nak Lampung, amên nak Lampung khususnê Bandarlampung do o rêrubo itê nam têmukua nak mini market jano itê magêa moi pnan dê khusus jêmuwoa rêrubo. Tapi ade kulo nak Kabupaten dê nak Lampung agok saro kulo itê lok mêsoa rêrubo kuni di, Lampung Barat do o dalên plitas tun dau moi Kulau, tapi nak yo kulo saro itê lok mêsoa utuk rubo, nam biding dalên jano mini marketnê coa si tun jêmuwoa. Jijai amên itê lok têmukua utuk rubo kuni di itê bêkêsoa kilêak moi umêak tun dê mênêanê. Amên sêbênêanê tun di nam cao jêmuwoa srai ngen nak Bandarlampung bae asaiku bi pasêt dau tun têmukua.


Amên nak lêm agamo Islam coa ade istilah acara upacara agamo, tapi ade acara dê têmasuk nak lêm agamo Islam mungkin dê bi lok srai ngen maksudnê upacara agamo yo barêak Bilai Rayo Idulfitri ngen Iduladha. Utuk bilai Rayo Idulfitri yo ayoknê itê manêu puaso sêlamo dêbulên pênuak, sudo o terakhir itê mrayonê ngen bilai Rayo Idulfitri. Nak bilai Rayo yo itê pêpueng bi siap utk sêmyang Rayo biasonê amên coa nak masjid ade kulo dê makêi lapangan utuk manêu sêmyang yo. Amên nak kota lai dau itê têmau tun sêmyang makêi lapangan kêrno amên makêi masjid biasonê coa muêt, dê masjidnê nakêi kulo tapi kêrno dia dêtaun dêbat makonê utuk sêmyang Rayo nak masjid bi pasêtba coa gi bakêa muêt.


Têtiko itê dê tun ati ngêrtai gen bedanê Nêbai ngen Rasul. Nêbai adeba dê dapêt wahyu Allah SWT utuk dirainê dewek amên Rasul adeba Nêbai dê coa si cuma dapêt wahyu tapi wajib utuk sêmapêi wahyu dê si dapêt kuni Allah SWT moi manusoi. Rasul tugasnê majêa syareat amên Nêbai tugasnê utuk têmrus syareat dê ayoknê bi najêa Rasul. Têtiko dau tun ati nam jêmlas antaro Nêbai ngen Rasul tapi kutê o tergantung ngen tugas nak lêm sêmbêa Tauhid. Iman magêa Nêbai ngen Rasul bêratai pêcayo amên kutê wahyu dê nêlêi ngen Nêbai jano Rasul o memang kuni Allah SWT.


Anok titik uyo bi dau mêgong ponsel muloi kuni cupik omor duai taun bi dau tun tuainê mêlauk mêgong ngen main ponsel. Sêbênêanê amên itê sayang ngen anok nadêakku mêakba itê mêlêi mêgong ipê igai main ponsel yo utuk anok titik khususnê, utuk omor kak bêak num taun do o si ati namên bahayonê mêgong ponsel yo. Dau itê kêmliak kejadian nak brita-brita, titik omor gi bêak kuni lêmo taun jijai korban kuni ponsel yo. Itê dê jijai tun tuai kêmliak barêak nak brita o mêstainê lok lêbiak têatêi ngen anok tê dê gi têtitik utuk mêgong ponsel, dau efek coa baiknê utuk anok tê, dê niênnê utuk kesehatan titik dio ku ang baik, utamo utuk kesahatan matai, amên si sapêi bêjam-jam kêmliak jano têmoton dê ade nak ponsel yo dio bakêa barêa ngen matainê.


Kota Cirebon terkenal ngen kota udang, tapi nak yo itê coa cêmrito masalah udang, luyên kuni udang ade dê mungkin dau itê ati namên, dau kêkêmuk dê memang asalnê kuni pyo, awêi empal gentong, ade kulo nasi jamblang dê bi terkenal nak ipê ipê. Nak yo itê cêmrito masalah nasi jamblang, gen jamblang o ruponê ade daerah nak Cireban dê tê gen Jamblang.Ciri khas nasi jamblang o ba si makêi lepek jano utuk bukus mêi o makêi dawên jatai, sudo o utuk lapênnê dau itê nam miliak, ade tênoa dadar, tênoa samêa, semur kan, lapên tahu, blêkutêk cumi, sate tênoa puyuak, kan mêsin gureng ngen samêa gureng. Mukmêi  Makêi lepek dawên jatai ruponê ade asai lêbiak padek kêrno ciri has mon dawên jatai o dê mênêa têmamêak sliro mukmêi, api udi dê lalau moi Cirebon sayang nyên amên udi coa cêmubo nasi jamblang yo.


Amên nadêakku utuk olah raga yo têgatug ngen itê, uyo bi dau tun jêmuwoa alat oah raga jano bae, do igai uyo kulo itê mudêak amên lok têmukuanê, bi dau tun jêmuwoa nak ipê-ipê, amên itê malas kulo lok têmukua moi pnan tun jêmuwoa, itê kulo nam têmukua cao online. Jijai cigai ade alasan utuk tê coa lok olah raga kêrno saro mêsoa alatnê. Mnurutku utuk awok tê do o harus ade gêrok tip bilai kêkênoi itê dê kêrjo muk dau waktau tapi kêrjo tê coa kêmluwêa eteng dio biasonê bakêa dau jijai penyakit, makonê dau dê kêno sakit dalêat lêkat, kolesterol, gulo dalêak ngen dê luyênnê. Utuk oba itê dê khususnê dê bi omor, mêak coa olah raga walau têgoa itê sêmpêt tip bilai utuk nam jêmago kesehatan awok tê.


Gennê media sosial jano bae itê lok mêsoa bakêa mudêak itê têmau. Muloi kuni pnan mukmêi dê padek, hotel baês, pnan wisata dê asik kutê nam itê mêsoa nak media sosial. Awêi ade pnan dê gidong rami Embung Kledung têmawêa wisata danêu buatan dê ade nak pnan lêkat, udaronê sêngok ngen pemandangan ijo dê ade dê bakêa mênêa itê nyap kulo, itê kulo nam kêmliak pemandangan têbo ndau Sindoro Sumbing kuni gardu pandang ngen ayunan gatung. Luyên kuni o Embung Kledung gunonê utuk têmapung biyoa ujên. Amên gidong kemarau, Embung Kledung yo nakêi tun kulo utuk pengairan ngen kebutuhan bêbilai tun dê pa ok nak di.


Tun Jang khususnê tun Lebong ade cerito tu un têmu un nak sadêi keme. Gen sadêi keme Kotadonok amên aslinê bêl o gennê Kutai Donok. Uku kuni titik bi namên cerito yo kuni tun tuai bêl o. Ceritonê nak sadêi keme ade danêu, danêu yo ade kuni zaman mêna o, ceritonê nak danêu yo ade pênungaunê dung ulau tujuak, jijai waktau uku gi titik coa nyên binai têmêngêk biduk nak danêu yo amên coa ade dê tuainê, ipê igai utuk mênai coa nyên uku binai, amên nadêak tunamên itê ade kêmliak glibêt pênungau yo bakêa têjijai ngen itê amên coa dapêt jêrkai lai itê bakêa sakit jano mêningêa. Uku sêbênêanê ku ang pêcayo, tapi amên gidong nak danêu o uku coa binai madêak amên coa pêcayo dê pasêtnê tun di mêngiak. Amên têmi uk cerito tun tuai di bi dau dê madêak coa pêcayo coa an kuni si madêak o si memang têkêliak amên nak danêu o ade dung ulau tujuak o, coa an kuni kêmliak o si sakit ade kulo dê maningêa.


Snyatai tradisional Jang dê gennê siwar o uku ade mêgong dê nêlêi tun tuaiku, utuk snyatai yo coa kutê tun Jang ade têmuan. Bêtuknê amên lok namên do o awêi kêis tapi agok libêa bi lok srai ngen matai kujua, kidêu kanênnê tajêm, ade palêak ngen so ong. Amên dê nêgongku yo uku ja ang mêgong ipê igai nukok, nak dasêi cuma uku maik bae, amên cerito tun tuaiku bêl o waktau uku gi titik, umainê nasuk kêbêu tapi coa ade dê makau do o kêbêu api, waktau o nulêu bae, mênnê kêbêu o masuk igai kêrno coa ade dê makau o tun tuaiku cêmcuk didik nak babok kêbêu o pas mênnê igai nak pnan o ba kêbêu o matêi. Makonê uku dewek coa binai lok makêi siwar yo jijai snyatai amên uku kêluwêa umêak, cukup uku maik nak dasêi bae.


De galok ngêsok pasti bi namên jano pa o alat utuk ngêsok nak dopoa. Dê pling peting nyên adeba skopor, skopor adeba utuk ngêsok dê makêi, minyok tanah, gas jano listrik utuk midupnê. Skopor ade ruang tnutup utuk bahan midupnê utuk nam jêmijai panês. Amên coa ade skopor pasêt nyên saro amên lok ngêsok. Nak zaman Orde Baru skopor dau tun gêmuno dê makêi minyok tanah, uyo skopor yo cigai dau tun makêi kêrno uyo minyok tanah bi la ang ngen mêsoa nê kulo saro, uyo dau tun makêi skopor gas. Sesuai ngen gennê skopor yo snamung moi saluran gas trus kerjo ngen ca o midup gas dê mudêak têkmêm utuk midup opoinê. Kêlbiak skopor gas o lêbiak mudêak kuni skopor listrik, skopor gas kulo lêbiak mudêak mêrsihne, êbiak bguno kulo utuk mangang jano bae awêi kan,daging ngen luyênnê.


Film animasi utuk anok titik ternyato dau manfaatnê. Film animasi do oba film favorit utuk titik, coa si cuma viral bae film animasi kulo dau dê ceritonê bêbaês ngen kêkêdau karakter dê unik. Mbaco nak djavatoday.com, tmoton film animasi ternyato dau mêlêi manfaat dê positif misalnê dêmidik anok jijai têmuan karakter dê lêbiak positif, kêrno film animasi dau mêlêi contoh dê baik dê dau têtitik têmirau, têmikêt perkembangan kognitif anok kêrno ngen têmoton film animasi nam têmulung titik utuk masêak logika, mingêt ceritonê sapêi bêlajêa masalah pêsên moral dê snapêinê do igai nam dapêt têmamêak dayo peker anok nak lêm kêmbang dê si manêu bêbilai.


Aktivitas pisik ngen tujuan utuk têmikêt kemampuan tun o gennê olah raga, olah raga nam nanêu su ang jano dêdau, ade dau nyên manfaat olah raga dê nam itê mêding amên itê awit manêu adeba mê uak kuni dau penyakit kêrno ngen itê awit manêu olah raga bakêa têmikêt dayo taên awok supayo mêak gacang kêno penyakit kêrno dalêak nak awok lacêa, aseanê awok nam lêbiak kuwêt kuni penyakit. Olah raga kulo nam mênêa padek bêtuk awok, ngen mênêa kutê isai awok o gêrok mako bakêa têmikêt fleksibilitas blat awok supayo coa têgang. Olah raga kulo nam mênêa sehat dayo peker kêrno aktivitas pisik dê nanêu nam mênêa otok lêbiak gacang peker. Olah raga kulo nam utuk mlacêa dalêak kêrno aktivitas pisik nam têmikêt produksi cairan nak snai dê jêmijai sêsênai nam gêrok ngen baik.Ngen daunê manfaat olah raga yo harusnê olah raga o nêbiaso kuni titik.


Kadêak itê uak kuni pnan bakêa bêncano jano uak kulo kuni laut do o mêak madêak amên itê coa gi bakêa mêding bêncano, do o rêsio Allah SWT mêak itê mangêp amên pnan tê o aman kuni bêncano, amên Allah SWT kêmlok nak ipê bae, têngen bae do o nam bae têjijai. Mnurutku itê cet waspada jijai têngen bae amên ade bêncano do o itê bi namên awêi ipê itê mêstainê. Utuk madêp bêncano yo itê harus ade lakêak-lakêak dê itê bakêa mok. Kadêak kêan itê tingêa nak pnan tê uyo ati tê têmi uk gennê bêncano, itê têp harus jêjago kemungkinan amên têjijai nak pnan tê.


Nak Jang pnan keme luyên kulo umêak adatnê, amên nak pnan keme Jang gen umêak adatnê Umêak Potong Jang, umêak yo kulo bêtuknê umêak panggung ngen bahan kuni kiyêu. Uyo bi agok saro itê lok têmau umêak adat yo, kêrno uyo utuk bahannê bi saro dê niênnê bi dau umêak bêton, tun dau bi ja ang makêi kiyêu. Umêak Potong Jang yo nak sadêi keme bae mungkin gi ade kêkiro dêpuluak buwêak umêak, umêak yo mungkin bi botos taun omornê kêrno coa pêrnêak kosong makonê ngut uyo umêak yo gi kêtên baês do igai kêrno waktau mênêa bêl o kiyêunê bêbênêa kiyêu dê baês ngen tuai kulo. Uku pêrnêak têmnai utuk bahan kiyêunê makêi kiyêu jano, ruponê kutê umêak Adat Potong Jang yo bêl o makêi kiyêu matiak dê paling tuai, barêak umêak sêbêiku o ukuran tujuak kilai pat belas cuma makêi kiyêu matiak dêpun.


Luyên pnan luyên kulo rubo dê nam itê min utuk belek, awêi nak Lampung bae ade kêkêdau pnan dê nam itê magêa. Barêak nak Kabupaten Tulang Bawang kuni di itê nam min kan mêsin tapi iso si kan mêsin kan laut, kêrno nak di daerahnê dau biyoa jijai asea kuni di o kan awêi kan spêt, kan nila, kan wên ngen dau igai kan dê luyên. Dê dau tun mêsoa o kan mêsin kan wên, amên dêdio kannê nêa jano bae padek lok gênureng biaso jano nêa kan samêa asainê padek nyên. Uku bae kadêak uku bi an tingêa nak Lampung yo amên uku ade moi arah Tulang Bawang uku bi pasêt têmukua kan mêsin, nak panan luyên ade kulo awêi nak Bandarlampung tapi utuk gonê bi la ang.


Aawéi ité namén dau ide utuk bisnis dé nam kuni daséi. Asea dé dapét kuni bisnis nak daséi do o bi nam témaméak asea tip bulénné. Mingét go kebutuhan pokok kének ténamvak igai ngen kénekné BBM. Utuk bisnis kuni uméak yo dé témuan modal didik do o harus ade ide utuk miliak bisnis jano dé nam manéu nak daséi. Misalné ngen jémuoa juadéak, ide jagéa yo juadéak yo rérato jmuwoané pueng bilai tun muk samo ngupi jano teh, biasoné juadéak yo tun galok ngen dé do kékémuk utuk pueng biali. Ade dau mécém juadéak dé nam ménéa ngen nam jémuwoa, kérno rérato ménéa juadéak yo agok mudéak ngen coa perlu modal lai, jémuwoané kulo ngen go mudéak dé paling mudéak juadéak yo jénuwoa ngen go séribau lémo otos répyéak.


Têmoton film o têngên bae itê lok, ipê igai amên itê gidong nak dasêi ngen keluargo jano waktau itê nak luwêa itê noton ngen kêkuwat. Amên gidong kopoa ngen anok biasonê itê tmoton film dê dau isai unsur mdidiknê, lok si didikan formal jano didikan agamo, misalnê barêak film dê kuni têtanggo nêgrai tê Malaysia ade film dê asik tapi kulo ade isai dê mdidik utuk anok do o ba film Upin Ipin, cerito nal filmnê kulo bi lok srai ngen crito waktau zaman uku gi têtitik, jijai ati si barêak uyo bi zaman medsos. Kêmliak nak idup bêbilainê, jano permainannê do o kutê gi ca o an. Nak di kulo ade didikan agamonê dê gacang anok tê têmakêp nak lêm film o.


Amên utuk dê jagêa liwêt aplikasi jano jagêa cao online utuk dê gi bêbêlau do o lok têatêi nyên, mêak sapêi tun dê ade niat kidek nam mok peluang ngen itê. Mêak itê coa mcek kilêak utuk tun dê lok nukua ngen itê o, amên itê makêi aplikasi dê aman awêi dê bi dau tun makêi do o coa jijai masalah, amên itê cuma makêi aplikasi dê coa ade jaminan keamanannê dio bakêa bahayo utuk tê. Tapi buliak bae itê makêi dê ku ang aman o tapi itê harus mingêt utuk nam têatêi bae. Bi dau tun têpike ngen jagêa cao online yo, barang bi nêbo tapi tunnê coa masên do o kêrno coa ade perlindungan kuni aplikasi dê itê makêi o. Mnurutku harusnê kuni dê têmuan aplikasi do o têp ade jaminan utuk keamannê.